Къэбэрдей-Балъкъэрым и Чемпионхэм я лигэм
Ди республикэм футболымкIэ зэхьэзэхуэ нэхъыщхьэхэр щиухащ. НаIуэ хъуащ 2015 гъэм Къэбэрдей-Балъкъэрым и чемпион «Къэхъуныр», кубокыр зыIэрыхьа «Автозапчасть»-р, япэ гупым и зонитIым щытекIуэу гуп нэхъыщхьэм етIанэгъэ щыджэгуну хуит хъуа «Iэдиихумрэ» «ХьэтIохъущыкъуеймрэ», КъБР-м ФутболымкIэ и федерацэм и кубокыр къэзыхьа «Дани»-р.
Мыгъэрей зэхьэзэхуэхэм ехъулIэныгъэ щызиIахэр Къэбэрдей-Балъкъэрым и Чемпионхэм я лигэм иджы щызэхуашэсыжащ. Ахэр зэрызэ зэдэджэгунурэ нэхъ лъэщыр зэхагъэкIынущ.
ЗэIущIэхэр щокIуэкI Налшык дэт курыт еджапIэ №31-м и топджэгу губгъуэм. Абыхэм сыт щыгъуи цIыху куэд кърохьэлIэ икIи ди республикэм и командэ нэхъыфIхэм дэрэжэгъуэ ин кърат.
Япэ джэгугъуитIыр щэкIуэгъуэ мазэм и пэщIэдзэм зэхэтащ. Зэхьэзэхуэм занщIэу бжьыпэр щиубыдащ республикэм и чемпионым. Къэхъундэсхэм зэкIэлъхьэужьу бжыгъэ зэщхькIэ, 4:1-уэ, хагъэщIащ «Дани»-мрэ «Iэдиихумрэ».
«Къэхъуным» къыкIэлъокIуэ «ХьэтIохъущыкъуейр». Ар 3:1-уэ «Iэдиихум» ефIэкIащ.
Бахъсэн и «Автозапчасть»-ми зэкIэ иригъэкIуэкIар зы джэгугъуэщ. Абы и хьэрхуэрэгъур щыхухэгъэщIакъым икIи «Дани»-м зэрытемыгъэкIуауэ, 2:2-уэ, бгъэдэкIыжащ.
Гъуащхьауэхэм я зэпеуэм, дауи, бжьыпэр щиубыдащ «Къэхъуным» и пашэ ШащIэ Беслъэн. КъБР-м и чемпионат блэкIам 83-рэ къызэрыщыхэжаныкIар фIэмащIэу абы иджыри топ куэд дигъэкIыным пещэ.
КъБР-м и Чемпионхэм я лигэм и зэхьэзэхуэм и гуащIэгъуэ дыдэщ. Абы хыхьэ зэIущIэхэр адэкIи хуабжьу удэзыхьэх зэрыхъунум шэч хэлъкъым.
Жыласэ Заурбэч.
